b'\n_START_ARTICLE_\nPrelaz\n_START_PARAGRAPH_\nPrelaz je ni\xc5\xbeji del gorskega slemena, \xc4\x8dez katerega vodi pot iz ene doline v drugo._NEWLINE_Na poti \xc4\x8dez gorovje predstavlja prelaz navadno najvi\xc5\xa1jo to\xc4\x8dko nadmorske vi\xc5\xa1ine, ki jo moramo prepotovati, \xc4\x8de \xc5\xbeelimo priti na drugo stran gorovja. Gorovja so skozi zgodovino predstavljala oviro trgovcem, vojakom in drugim potnikom, saj je bil za prehod potreben vzpon \xc4\x8dez mnogokrat zasne\xc5\xbeene vrhove. Hribovje je predstavljalo oviro potovanja, saj so velike skupine popotnikov te\xc5\xbeko premagovale pot, otovorjene \xc5\xbeivali so ste\xc5\xbeka hodile ob gorskih previsih, ob vsem pa je veliko te\xc5\xbeav prina\xc5\xa1alo nestanovitno vreme, ni\xc5\xbeje temperature in problem prilagajanja na redkej\xc5\xa1i zrak. Kljub vsemu so se skupine ve\xc4\x8dkrat odlo\xc4\x8dale za potovanje preko gorovij, saj bi jim pot okoli njih lahko vzel tudi ve\xc4\x8d mesecev \xc4\x8dasa. Nekateri prelazi so bili dobro vidni od dale\xc4\x8d, drugi, ki so vodili skozi ozke soteske, pa so ostali skriti, dokler ni na njih prvi\xc4\x8d stopila \xc4\x8dlove\xc5\xa1ka noga._NEWLINE_Ve\xc4\x8danje migracij in odkrivanje trgovskih poti je prineslo tudi veliko informacij o mo\xc5\xbenostih potovanja, ki so se v trgovskih sredi\xc5\xa1\xc4\x8dih hitro ustno prenesle med drugimi popotniki.'